钦定古今图书集成/明伦汇编/官常典/第269卷 > 晁迥
## 钦定古今图书集成/明伦汇编/官常典/第269卷 > 晁迥

按《宋史》本传：“迥字明远，世为澶州清丰人，自其父佺
始徙家彭门。迥举进士，为大理评事，历知岳州录事
参军，改将作监丞，稍迁殿中丞。坐失入囚死罪，夺二
官，复将作丞，监徐、婺二州税，迁太常丞。真宗即位，用
宰相吕端、参知政事李沆荐，擢右正言、直史馆，献《咸
平新书》五十篇，又献《理枢》一篇。召试，除右司谏、知制”
诰，判尚书刑部。帝北征，雍王元份留守京师，加右谏
议大夫，为判官，进翰林学士。未几，知审官院，为明德、
章穆二园陵礼仪使，同修国史，知大中祥符元年贡
举。封泰山，祀汾阴，司太常详定仪注。累迁尚书工部
侍郎。使契丹，还，奏《北庭记》，加史馆修撰，知通进银台
司。献《玉清昭应宫颂》，其子宗操继上《景灵宫庆成歌》，
帝曰：“迥父子同献歌颂，缙绅间美事也。”史成，擢刑部
侍郎，进承旨。时朝廷方修礼文之事，诏令多出迥手。
尝夜召对，帝令内侍持烛送归院。方盛暑，为蠲宿直，
令三五日一至院，迥辞以非故事，乃听俟秋还直。迁
兵部侍郎，请分司西京，特拜工部尚书、集贤院学士，
判西京留司御史台。赐一子官河南以就养。仁宗即
位，迁礼部尚书。居台六年，累章请老，以太子少保致
仕，给全俸，岁时赐赉如学士。天圣中，迥年八十一，召
宴太清楼，免舞蹈。子宗悫为知制诰，侍从同预宴。迥
坐御史中丞之南，与宰相同赐御飞白大字。既罢，所
以宠赉者甚厚。进太子少傅。后复召对延和殿，帝访
以《洪范》雨旸之应，对曰：“比年变灾荐臻，此天所以警
陛下。愿陛下修饬王事，以当天心，庶几转乱而为祥
也。”既而献《斧扆、慎刑箴》《大顺审刑、无尽灯颂》，凡五篇。
及感疾，绝人事，屏医药，具冠服而卒，年八十四。罢朝
一日，赠太子太保，谥文元。迥善吐纳养生之术，通释、
老书，以经传传致为一家之说。性乐易宽简，服道履
正，虽贵势无所屈。历官临事，未尝挟情害物。真宗数
称其好学长者。杨亿尝谓迥“所作书命，无过褒，得代
言之体。”喜质正经史疑义，标括字类。有以术命语迥，
迥曰：“自然之分，天命也；乐天不忧，知命也；推命安常，
委命也。何必逆计未然乎？”所著《翰林集》三十卷，《道院
集》十五卷，《法藏碎金录》十卷“《耆智馀书》《随因纪述》《昭
德新编》各三卷。”子宗悫。